DA Den Europæiske Unions Tidende C 310/8

Offentliggørelse af en ansøgning om godkendelse af en ændring af mindre omfang i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2015/C 310/08)

Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN ÆNDRING AF MINDRE OMFANG

Ansøgning om godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012 (2)

»EDAM HOLLAND«

EU-nr.: NL-PGI-0105-01336 — 18.5.2015

BOB ( ) BGB ( X ) GTS ( )

1. Ansøgende sammenslutning og legitim interesse

Navn: Nederlandse Zuivel Organisatie (NZO) Adresse: Postbus 93044 2509AA Den Haag NEDERLANDENE Tlf. +31702191702 E-mail: info@nzo.nl Sammenslutning: Producent/forarbejdningsvirksomhed ( X ) Anden ( )

Legitim interesse

NZO's legitime interesse er baseret på, at NZO har opfyldt sit vedtægtsmæssige mål ved som en »sammenslutning« som omhandlet i artikel 8 i forordning (EU) nr. 1151/2012 at indgive en ansøgning om registrering af navnet »Edam Holland« som en beskyttet geografisk betegnelse (BGB).

NZO er allerede blevet anerkendt af de nationale myndigheder og Kommissionen som en »sammenslutning« som omhandlet i forordning (EU) nr. 1151/2012. Denne anerkendelse indebærer i sig selv, at NZO har legitim interesse i den foreliggende anmodning, set i betragtning af de krav, som ansøgere skal opfylde for at blive anset for en »sammenslutning«. Desuden har NZO i sin kontakt med de nationale myndigheder og Kommissionen altid repræsenteret den nederlandske mejeribranches og særlig de nederlandske osteproducenters interesser.

2. Medlemsstat eller tredjeland

Nederlandene

3. Afsnit i varespecifikationen, som berøres af ændringen

— ☒ Varebeskrivelse — ☐ Bevis for oprindelse — ☐ Fremstillingsmetode — ☐ Tilknytning — ☐ Mærkning — ☐ Andet (angives nærmere)

4. Type ændring(er)

— ☐ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som ikke kræver ændring af det offentliggjorte enhedsdokument. — ☒ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som kræver ændring af det offentliggjorte enhedsdokument. — ☐ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, for hvilken enhedsdokumentet (eller lignende dokument) ikke er offentliggjort. — ☐ Ændring af mindre væsentligt omfang af en varespecifikation for en registreret GTS i henhold til artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

5.1. Varebeskrivelse

Det andet afsnit (Sammensætning) under punkt 3.2 (Beskrivelse) i »Resuméet« er affattet således:

»Edam Holland fremstilles af en eller flere af følgende råvarer:

— mælk, fløde, helt eller delvist skummet mælk (udelukkende komælk) fra nederlandske malkekvægbrug.«

For at sikre en bedre overensstemmelse med den nationale lovgivning, som er blevet ændret, foretrækker vi, at afsnittet affattes således:

»Edam Holland fremstilles af en eller flere af følgende råvarer:

— komælk eller komælksprodukter, hvor forholdet mellem valleprotein og kasein af komælk ikke overskrides. Komælken kommer udelukkende fra nederlandske malkekvægbrug.«

Denne præcisering afspejler nylige ændringer af den nationale lovgivning. Henvisningen til forholdet mellem valleprotein og kasein har til formål at sikre, at »Edam Holland« ikke fremstilles med et for højt valleproteindhold, hvilket ville forringe kvaliteten. Formålet med ændringen er derfor at sikre den særlige kvalitet, der er forbundet med den beskyttede geografiske betegnelse Edam Holland. Råvaren skal være i fuld overensstemmelse med kravene vedrørende nederlandsk oprindelse, jf. punkt 4.5 i bilag II til forordning (EU) nr. 1121/2010.

ENHEDSDOKUMENT

»EDAM HOLLAND«

EU-nr.: NL-PGI-0105-01336 — 18.5.2015

BOB ( ) BGB ( X )

1. Navn

»Edam Holland«

2. Medlemsstat eller tredjeland

Nederlandene

3. Beskrivelse af landbrugsproduktet eller fødevaren

3.1. Produktkategori

1.3. Ost

3.2. Beskrivelse af produktet med betegnelsen i punkt 1

Edam Holland er en naturmodnet ost af halvhård type. Osten fremstilles i Nederlandene af komælk, der stammer fra nederlandske malkekvægbrug og modnes på nederlandske modningslagre, til produktet er klar til forbrug.

Sammensætning:

Edam Holland fremstilles af en eller flere af følgende råvarer:

— Komælk eller komælksprodukter, hvor forholdet mellem valleprotein og kasein af komælk ikke overskrides. Komælken kommer udelukkende fra nederlandske malkekvægbrug.

Specifikke kendetegn:

Osten har form som en kugle med flad over- og underside eller er brød- eller blokformet. Specifikationerne er angivet i tabellen.

Type Vægt Fedt i tørstof Vandindhold (højst) Salt i tørstof (højst) Baby Edam Holland maks. 1,5 kg 40,0-44,0 % 46,5 % 5,4 % Edam Holland (kugle) 1,5-2,5 kg 40,0-44,0 % 45,5 % 5,0 % Edam Holland Bros (hård) 1,5-2,5 kg 40,0-44,0 % 47,5 % 5,3 % Edam Holland Stip (plettet) 1,5-2,5 kg 40,0-44,0 % 45,5 % 6,0 % Edam Holland (blok) maks. 20 kg 40,0-44,0 % 46,0 % 4,6 % Edam Holland (stort brød) 4-5 kg 40,0-44,0 % 46,0 % 4,6 % Edam Holland (lille brød) 2-3 kg 40,0-44,0 % 47,0 % 4,8 %

Vandindholdet gælder 12 dage efter den første fremstillingsdag bortset fra Baby Edam Holland, hvor det gælder fem dage efter den første fremstillingsdag.

De øvrige specifikke kendetegn er:

— Smag: mild til pikant, afhængig af alder og type

— Tværsnit: skal have en regelmæssig farve med enkelte små runde huller. Bros Edam Holland har rigtig mange små huller. Osten er elfenbensfarvet til gul.

— Skorpen: ostens skorpe er pænt lukket, glat, tør, ren og fri for skimmelvækst. Skorpen er dannet ved tørring under modningen.

— Konsistens: ung Edam Holland skal være af tilstrækkelig fast og skærbar konsistens. Efterhånden som osten modnes yderligere, øges fastheden, og strukturen bliver kortere. Bros Edam Holland skal være tilstrækkelig fast og smuldrende.

— Modningstid: mindst 28 dage (Baby Edam Holland mindst 21 dage).

— Edam Holland er en naturmodnet ost. Modning af Edam Holland i folie tillades ikke.

— Modningstemperatur: mindst 12 °C.

— Holdbarhed: forbrugsholdbarheden svinger fra mindst 28 dage (Baby Edam Holland) efter fremstillingen til over et år.

Særlige kvalitetskrav:

— Mælk, fløde eller delvis skummet mælk gennemgår ved modtagelsen og opbevaringen hos osteproducenten enten ingen eller en ikke-pasteuriserende varmebehandling.

— Fløde og helt eller delvis skummet mælk skal, umiddelbart før den laves til Edam Holland, gennemgå en pasteuriserende varmebehandling, så følgende krav opfyldes: — der påvises ingen fosfataseaktivitet, medmindre der ikke påvises peroxidaseaktivitet; — surhedsgraden, for flødes vedkommende beregnet ud fra det fedtfrie produkt, er højst 20 mmol NaOH pr. liter, medmindre indholdet af laktater højst udgør 200 mg pr. 100 g fedtfrit stof; — der kan ikke påvises mikroorganismer af colitypen i 0,1 ml.

— Alle råvarer skal umiddelbart før forarbejdningen til Edam Holland pasteuriseres på en sådan måde, at indholdet af ikke-denatureret protein ikke eller kun i ringe grad afviger fra indholdet i den upasteuriserede råvare, som i øvrigt er af samme art og beskaffenhed.

— Der må ved fremstillingen af Edam Holland kun tilsættes ikke-genmodificerede kulturer af mælkesyredannende og aromadannende mikroorganismer. Disse kulturer består af mesofile syrevækkende bakterier, der er egnet til Edam Holland: Lactococcus- og Leuconostocvarianter type L eller LD, eventuelt kombineret med termofile Lactobacillus- og/eller Lactococcusarter. De anvendte syrevækkere spiller en meget vigtig rolle i modningsprocessen og ved fremkomsten af den karakteristiske smag og aroma.

— Løbe: Ved fremstillingen af Edam Holland benyttes der udelukkende kalveløbe. Kun under ekstraordinære omstændigheder, eksempelvis hvis dyresygdomme gør dette nødvendigt, kan der anvendes andre typer af løbe. Den anvendte løbe skal også opfylde kravene i bekendtgørelsen om mejeriprodukter (Warenwetbesluit Zuivel).

— Nitritindholdet i Edam Holland udgør højst 2 mg pr. kg ost, beregnet som nitrition.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke produktionsetaper, som skal finde sted i det afgrænsede geografiske område

Fremstillingsmetode

Edam Holland-oste fremstilles af mælk, der stammer fra nederlandske malkekvægbrug. På gården køles mælken ned til højst 6 °C og oplagres i en køletank på gården. Inden for 72 timer transporteres mælken til osteriet. Ved modtagelsen på osteriet forarbejdes mælken enten direkte eller gennemgår en varmebehandling (en ikke-pasteuriserende let varmebehandling) og opbevares i kort tid på køl, inden den forarbejdes til ostemælk.

Til dette formål standardiseres mælkens fedtindhold, hvorved fedt-/proteinforholdet justeres, så man i den færdige ost opnår et fedtindhold på mellem 40 og 44 % i tørstoffet. Ostemælken pasteuriseres ved en temperatur på mindst 72 °C i 15 sekunder. Koaguleringen af ostemælken sker ved en temperatur på ca. 30 °C. Den derved indtrædende spaltning og koagulering af mælkeproteinerne er kendetegnende for Edam Holland.

Den ved koagulering opståede ostemasse skilles ud fra vallen og behandles og vaskes, sådan at vandindhold og pH når de ønskede værdier.

Ostemassen presses så i kar og får dermed den rigtige form og ønskede vægt. Den dermed opståede »ost« lægges dernæst i saltlage.

Edam Holland modnes udelukkende på naturlig vis. Det vil sige, at osten luftmodnes på lagre, hvor osten regelmæssigt vendes og kontrolleres. Under modningen dannes der en tør skorpe. Tid og temperatur er afgørende for at give enzym- og modningsprocesserne tilstrækkelig lejlighed til at lade osten udvikle den fysiske og organoleptiske kvalitet, der kendetegner Edam Holland. Modningen af Edam Holland kan, afhængigt af den ønskede smagstype, tage over et år.

3.5. Særlige bestemmelser for skiveskæring, rivning, emballering osv. vedrørende det produkt, som betegnelsen henviser til

Udskæring og forpakning af Edam Holland kan ske både i og uden for Nederlandene, under forudsætning af at forpakningsvirksomheden anvender et solidt administrativt kontrolsystem, som garanterer sporbarheden af den unikke kombination af tal og bogstaver på den udskårne Edam Hollands kontrolmærke, og at forbrugeren fortsat har garanti for oprindelsen.

3.6. Særlige regler for mærkning af det produkt, den registrerede betegnelse henviser til

»Edam Holland« er en af Den Europæiske Union beskyttet geografisk betegnelse (BGB).

Denne betegnelse skal gengives på alle hele oste et fremtrædende sted på en etiket, der anbringes på ostens flade side, og/eller på en banderole rundt om osten. Dette er ikke påbudt, hvis osten bringes i handelen udskåret og pakket i henhold til punkt 3.5. I så fald anbringes betegnelsen »Edam Holland« på emballagen.

Emballagen mærkes på en entydig måde, så forbrugerne kan genkende Edam Holland på varehylderne. Med betegnelsen, brugen af en egen identitet (et grafisk mærke er under udarbejdelse) og EU's BGB-symbol bør det gøres tydeligt for forbrugeren, at Edam Holland er et særligt produkt i forhold til de øvrige Edammeroste.

Bevis for oprindelse

Før presning af ostemassen påføres der på hver enhed af Edam Holland et mærke, der er fremstillet af kasein (se illustration). På dette mærke er der ud over navnet »Edam Holland« en for hver ost unik kombination af tal og bogstaver (alfabetisk og numerisk fortløbende).

Det Nederlandske Kontrolinstitut for Mejeriprodukter (COKZ) opfører disse unikke numre i et register, hvori man også anfører alle kontroldata (herunder tid og sted). Denne betegnelse er genkendelig for forbrugeren. En kontrolinstans kan foretage verifikation via kaseinmærket og COKZ-registret.

4. Præcis afgrænsning af det geografiske område

Geografisk område

Det geografiske område, ansøgningen vedrører, udgøres af Nederlandene, dvs. den europæiske del af Kongeriget Nederlandene.

5. Tilknytning til det geografiske område

Tilknytning

Den geografiske del af dette produktnavn er »Holland«. Som det er alment bekendt, er »Holland« et andet navn for den mere officielle betegnelse »Nederlandene«. Under Republikken De Forenede Nederlande (det 17.-19. århundrede) var Holland den mest indflydelsesrige af de syv provinser.

Historisk udvikling

Edam Holland er eksponent for den nederlandske ostekultur, der udviklede sig fra middelalderen og allerede var fuldt udviklet i det 17. århundrede (Det Gyldne Århundrede).

Det er i vid udstrækning Nederlandenes beliggenhed (overvejende under havniveau) og klima (havklima) og sammensætningen af de stedlige græsarter (vokser overvejende på ler- og sandjorder), der gør mælken så velegnet til fremstilling af en højkvalitetsost fuld af smag.

Kontrol af mælkekvaliteten sikres med en kombination af kvalitetssikringssystemer på mælkekvægbedrifterne og et intensivt kvalitetsvurderingssystem (hver mælkeleverance undersøges og vurderes ud fra forskellige kvalitetsparametre). Der er desuden tale om en ubrudt kølekæde forud for tilberedningen af mælken. Der er desuden tale om en ubrudt kølekæde forud for tilberedningen af mælken. Mælken afkøles (maks. 6 °C) på gården og transporteres til osteriet i isolerede tankbiler. Derudover bidrager de relativt korte transportafstande til, at kvaliteten opretholdes.

Fra produktion på gårdene har Edam Holland via lokale osterier udviklet sig til at være et produkt, der fremstilles på landsplan, har et verdensomspændende ry og udgør en vigtig og stabil del af indsatsen for at få det bedst mulige ud af mælken fra gårdene. I begyndelsen af det 20. århundrede blev der indført nationale lovbestemmelser for Edammerost, og betegnelsen Edam Holland er optaget i bekendtgørelsen om landbrugsprodukters kvalitet for osteprodukter (Landbouwkwaliteitsbeschikking kaasproducten).

Edam Hollands image hos de europæiske forbrugere

Ud fra en stort anlagt undersøgelse i seks europæiske lande er det fastslået, at de europæiske forbrugere anser Nederlandene for at være den primære producent af Edam (og Gouda).

Edam Holland (og Gouda Holland) er et symbol på den nederlandske kulturarv. De europæiske forbrugere opfatter ostetyperne Edam Holland (og Gouda Holland) som varemærker. Edam Holland (og Gouda Holland) er synonymer for nederlandske kvalitetsprodukter. Af en markedsundersøgelse (en repræsentativ stikprøve på 1 250 adspurgte pr. medlemsstat med et konfidensniveau på 97,5 %) i de seks medlemsstater med et stort forbrug af Edam (og Gouda) fremgår det, at:

— associationen mellem Edam og Nederlandene er stærk

— Edam Holland er mere attraktiv end Edam fremstillet uden for Nederlandene

— næsten halvdelen af forbrugerne i de adspurgte medlemsstater mener, at alle Edammeroste fremstilles i Nederlandene

— Edam fra Holland får en mærkbart højere bedømmelse ud fra parametrene: »fremragende kvalitet«, »fremstillet på traditionel vis« og »det originale produkt«.

Industrien og de offentlige myndigheder i Nederlandene har i århundreder gennemført en lang række foranstaltninger og love for at fastholde kvaliteten af Edam Holland (og Gouda Holland) på et meget højt niveau. Desuden har den nederlandske mejerisektor foretaget betydelige investeringer for at virkeliggøre disse høje kvalitetskrav og åbne, bearbejde og udvikle markeder. Siden 1950 er der således investeret mere end 1,4 mia. NLG (635 mio. EUR) i reklame, oplysning og salgsfremstød i Europa (investeringer i Nederlandene medregnes ikke).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.eu-streekproducten.nl/sites/default/files/Productdossier%20BGA%20Edam%20Holland%20gewijzigd.pdf

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.